《草圣歌赠张明府子白》
清代·成鹫

灵兔脱颖铦如锥，束身归命供指挥。紫羊之肝青麟髓，相将水石同襟期。

楮生辗转拂玉案，借问主人何所为。主人隐几鸣琴罢，春来公事方休假。

官船几日到珠江，山川一路明如画。乘兴重来访旧游，藉草班荆理前话。

林间飒飒风雨生，解衣磅礡深经营。须臾伸纸作大字，虎踞龙蟠雷乍惊。

心王运臂臂运指，巨灵赑屃随驱使。临池飞出北溟鱼，含毫吸尽西江水。

左拿右掣妙无端，一疾一徐皆至理。行乎其所不得不行，云傍马头生。

止乎其所不得不止，山从人面起。鹅溪绢，剡溪纸，日与簿书堆案几。

盘根错节何有哉，慧剑一挥胥披靡。从容阁笔为予言，我生能事聊如此。

大通野老麋鹿群，见所未见闻未闻。置书怀袖日三复，逢人说项殊殷勤。

昔之张芝今张旭，后有大令前右军。斯人家学溯源委，十三学书先草隶。

蕉黄米蔡等秕糠，颜筋柳骨分精髓。撞破烟楼读父书，手泽羡君能述继。

羡君不羡才与华，羡君不羡名与位。羡君下笔如有神，羡君能诗由夙慧。

青云送入选官场，白社归来还及第。百千三昧何浅深，一悟了然无钜细。

君不见公孙大娘舞剑器，草圣得之通妙谛。心灵手敏匪言传，破格超方须默契。

也不即，也不离，此是灵山亲嘱累。慧业文人记得无，三生石上曾分袂。

归去来，归去来，峡水峡山未迢递。留将一道无字碑，明日再来烦作记。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。